**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Ιανουάριος 2024**

**ΠΙΝΑΚΑΣ ΠΕΡΙΕΧΟΜΈΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc158886467)

[Α. Δημοσίευση Πρόσκλησης για Ενίσχυση υφιστάμενων ΜΜΕ στις περιοχές των Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης 3](#_Toc158886468)

[Β. Δημοσίευση Πρόσκλησης για Ίδρυση επιχειρήσεων & ενίσχυση νέων ΜΜΕ στις περιοχές των Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης 10](#_Toc158886469)

[Γ. Το Ταμείο Αλληλεγγύης της ΕΕ χορηγεί προκαταβολή ύψους 25,3 εκατ. ευρώ στην Ελλάδα μετά τον κυκλώνα του Σεπτεμβρίου του 2023 17](#_Toc158886470)

[2. ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ 19](#_Toc158886471)

[Α. Άδειες μικρής κλίμακας 19](#_Toc158886472)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 22](#_Toc158886473)

[Α. Δημιουργία Κέντρου Καινοτομίας και Τεχνολογίας: Thess INTEC 22](#_Toc158886474)

[4. ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ – ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ 25](#_Toc158886475)

[Α. Σύστημα καταπολέμησης της δωροδοκίας – ISO 37001 25](#_Toc158886476)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Δημοσίευση Πρόσκλησης για Ενίσχυση υφιστάμενων ΜΜΕ στις περιοχές των Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης**

Δημοσιεύθηκε η Πρόσκληση υποβολής αιτήσεων χρηματοδότησης στη Δράση «**Ενίσχυση Υφιστάμενων Πολύ Μικρών και Μικρών Επιχειρήσεων σε περιοχές Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης**», συνολικού ύψους **30.000.000€.**

**Η δράση στοχεύει στην ενίσχυση της ανταγωνιστικότητας** υφιστάμενων, πολύ μικρών & μικρών επιχειρήσεων της **Περιφέρειας Δυτικής Μακεδονίας και των Δήμων Μεγαλόπολης, Οιχαλίας, Γορτυνίας, Τρίπολης της Περιφέρειας Πελοποννήσου** ώστε να μπορέσουν να ανταποκριθούν στις προκλήσεις της παγκοσμιοποίησης και της μεταλιγνιτικής εποχής και στην βελτίωση της θέσης τους στην εγχώρια και διεθνή αγορά με απώτερο στόχο την εξασφάλιση υφιστάμενων θέσεων εργασίας και την δημιουργία νέων.

Η δράση ενθαρρύνει **επενδυτικά σχέδια** που στοχεύουν στην **αξιοποίηση και ανάπτυξη** σύγχρονων τεχνολογιών, σύγχρονων και καινοτόμων διαδικασιών και μέσων στην παραγωγική διαδικασία, στην **αναβάθμιση** των παραγόμενων προϊόντων ή/και παρεχόμενων υπηρεσιών και των εν γένει δραστηριοτήτων τους, συμπεριλαμβανομένων και των ενεργειών οι οποίες αξιοποιούν σύγχρονες τεχνολογίες, υποδομές και βέλτιστες πρακτικές σε θέματα ενεργειακής αναβάθμισης, καθώς και την **συγκράτηση των θέσεων εργασίας και τη δημιουργία νέων**.

**Με τη συγκεκριμένη Δράση επιδιώκεται**:

**✓** Ενίσχυση όλων των δραστηριοτήτων, με έμφαση στους **τομείς της Έξυπνης Εξειδίκευσης.**

**✓** Βελτίωση της παραγωγικότητας και της ανταγωνιστικότητας.

**✓** Αναβάθμιση των επιχειρήσεων με τεχνολογίες αιχμής, με εξελιγμένα ψηφιακά συστήματα, η κάλυψη αναγκών σε τεχνολογίες πληροφορικής και επικοινωνιών (ΤΠΕ).

**✓** Υιοθέτηση σύγχρονων τεχνολογιών και υποδομών με στόχο αποδοτικότερη ενεργειακή διαχείριση, εξοικονόμηση πόρων και βελτίωση του περιβαλλοντικού αποτυπώματος.

**✓** Μεταρρύθμιση των τοπικών οικονομιών και στροφή προς την παραγωγή και διάθεση νέων, διαφοροποιημένων ανταγωνιστικών προϊόντων και υπηρεσιών.

**✓** Στήριξη των επιχειρήσεων και εν γένει των περιοχών που πλήττονται από τις επιπτώσεις της μετάβασης στην κλιματική ουδετερότητα, προκειμένου να ανταπεξέλθουν στις νέες κοινωνικοοικονομικές προκλήσεις.

**✓** Συγκράτηση ή/και Αύξηση των θέσεων απασχόλησης.

**Επιλέξιμες Επιχειρήσεις**

Δικαιούχοι στη δράση θα είναι οι **υφιστάμενες μικρές και πολύ μικρές** επιχειρήσεις υπό τις παρακάτω προϋποθέσεις πριν την ημερομηνία ηλεκτρονικής υποβολής της αίτησης χρηματοδότησης:

1. Να υποβάλλουν μια και μοναδική αίτηση χρηματοδότησης ανά Α.Φ.Μ.
2. Να έχουν τουλάχιστον δύο (2) πλήρεις κλεισμένες διαχειριστικές χρήσεις, ήτοι να έχουν κάνει έναρξη εργασιών πριν την 01-01-2021 .
3. Να πληρούν τις προϋποθέσεις εφαρμογής του Καν. ΕΕ 1407/2013 (De Minimis), δηλαδή το συνολικό ποσό των ενισχύσεων ήσσονος σημασίας (De Minimis) που έχει λάβει στο παρελθόν η ενιαία επιχείρηση, συμπεριλαμβανομένης της ενίσχυσης από αυτή τη Δράση, να μην υπερβαίνει το ποσό των 200.000€ (ή 100.000€ για τον τομέα των οδικών εμπορευματικών μεταφορών για λογαριασμό τρίτων) μέσα σε μία τριετία.
4. Να λειτουργούν νόμιμα.
5. Να λειτουργούν με αποδεκτή, σύμφωνα με το Εταιρικό/Εμπορικό Δίκαιο, νομική μορφή.
6. Να δραστηριοποιούνται στην ελληνική επικράτεια και να πραγματοποιήσουν επένδυση αποκλειστικά εντός των περιοχών:

* **Περιφέρεια Δυτικής Μακεδονίας,**
* **Δήμο Μεγαλόπολης της Περιφέρειας Πελοποννήσου,**
* **Δήμο Οιχαλίας της Περιφέρειας Πελοποννήσου,**
* **Δήμο Γορτυνίας της Περιφέρειας Πελοποννήσου,**
* **Δήμο Τρίπολης της Περιφέρειας Πελοποννήσου.**

1. Να διαθέτουν τουλάχιστον έναν από τους επιλέξιμους ΚΑΔ που θα περιλαμβάνονται στο παράρτημα με τους επιλέξιμους τομείς δραστηριότητας της πρόσκλησης **πριν** την υποβολή της αίτησης χρηματοδότησης.
2. Να μην εκκρεμεί σε βάρος τους εντολή ανάκτησης ενίσχυσης, κατόπιν προηγούμενης απόφασης της Ευρωπαϊκής Επιτροπής ή του Δικαστηρίου της Ευρωπαϊκής Ένωσης.
3. Να μην έχουν ολοκληρώσει το φυσικό αντικείμενο της επένδυσης ή να μην το έχουν υλοποιήσει πλήρως πριν από την υποβολή της αίτησης χρηματοδότησης.
4. Να έχουν εγγραφεί στο Μητρώο Πραγματικών Δικαιούχων του άρθρου 20 του ν.4557/2018 (Α΄ 139), ως ισχύει.
5. Το προτεινόμενο επενδυτικό σχέδιο θα πρέπει να:

* αφορά σε έναν τουλάχιστον από τους επιλέξιμους ΚΑΔ,
* περιλαμβάνει δαπάνες που συμβάλλουν στην Προστασία του Περιβάλλοντος και την Εξοικονόμηση Ενέργειας, σε ποσοστό τουλάχιστον 30%,
* περιλαμβάνει τη δημιουργία τουλάχιστον μιας νέας θέσης εργασίας (ισοδύναμο Ετήσιας Μονάδας Εργασίας) κατά τη διάρκεια υλοποίησης του Επενδυτικού Σχεδίου με δέσμευση ότι θα τη διατηρήσουν τουλάχιστον για ένα έτος μετά την ολοκλήρωση της επένδυσης,
* περιλαμβάνει επιλέξιμες δαπάνες των οποίων αθροιστικά ο συνολικός επιχορηγούμενος προϋπολογισμός να κυμαίνεται από 20.000 € έως και 100.000 €.

1. Να δεσμευτούν ότι μέχρι την ολοκλήρωση της επένδυσης θα διασφαλίζεται η πρόσβαση των ατόμων με αναπηρία (ΑΜΕΑ).
2. Να δεσμευτούν ότι δεν συντρέχουν λόγοι αποκλεισμού του Ν. 4488/2017 (Α137/13.09.2017).
3. Να δεσμευτούν ότι εφόσον το προς υλοποίησή επενδυτικό σχέδιο λάβει έγκριση και για το διάστημα εκείνο που αποτελούν εγκεκριμένες δαπάνες, δεν θα υποβληθούν για ενίσχυση σε επενδυτικό σχέδιο άλλης δράσης που χρηματοδοτείται από εθνικούς ή κοινοτικούς πόρους.
4. Να δεσμευτούν ότι εφόσον λάβει χώρα έγκριση και για το διάστημα εκείνο που αποτελούν εγκεκριμένες δαπάνες του προς υλοποίηση επενδυτικού σχεδίου, δεν θα υποβληθούν για ενίσχυση σε επενδυτικό σχέδιο άλλης δράσης που χρηματοδοτείται από εθνικούς ή κοινοτικούς πόρους.
5. Να υποβάλλουν ηλεκτρονικά αίτηση χρηματοδότησης, η οποία να συνοδεύεται από το σύνολο των αναγκαίων στοιχείων και δικαιολογητικών.
6. Να προσκομίσουν αποδεικτικά διαθεσιμότητας κεφαλαίων σε ποσοστό τουλάχιστον 30% του Συνολικού Π/Υ του Επενδυτικού Σχεδίου.
7. Η αίτηση χρηματοδότησης να συγκεντρώνει **κατ’ ελάχιστο συνολική βαθμολογία 65.**

**Οι ανωτέρω προϋποθέσεις πρέπει να πληρούνται στο σύνολό τους.**

**Επιλέξιμοι Τομείς Δραστηριότητας (ΚΑΔ)**

Οι επιλέξιμοι τομείς δραστηριότητας με αναλυτικούς ΚΑΔ αλλά και αυτοί που χαρακτηρίζονται τομείς προτεραιότητας της Εθνικής Στρατηγικής Έξυπνης Εξειδίκευσης, αποτυπώνονται στο ΠΑΡΑΡΤΗΜΑ II της πρόσκλησης.

**Επιλέξιμες Δαπάνες**

**Το επενδυτικό σχέδιο και κάθε επί μέρους δαπάνη του, για να είναι επιλέξιμο, θα πρέπει τεκμηριωμένα να συνδέεται με τον/τους επιλέξιμο/ους ΚΑΔ του επενδυτικού σχεδίου.**

Κατά τη διαμόρφωση του προτεινόμενου επιχορηγούμενου προϋπολογισμού του επενδυτικού σχεδίου, είναι υποχρεωτική η σύνδεση των αιτούμενων δαπανών με τις παρακάτω κατηγορίες επιλέξιμων δαπανών καθώς η τήρηση των ορίων που τίθενται στον παρακάτω πίνακα:

|  |  |  |  |  |
| --- | --- | --- | --- | --- |
| **α/α** | **Κατηγορία Δαπάνης** | **Κωδικός Κατηγορίας Δαπάνης** | **Δαπάνη** | **Είδος/Όρια Δαπάνης** |
| 2 | Δαπάνες Εξοπλισμού & Μεταφορικών Μέσων | 02.20 | Παραγωγικός & Μηχανολογικός Εξοπλισμός |  |
| 02.17 | Συστήματα αυτοματισμού και ειδικά συστήματα πληροφορικής |  |
| 02.19 | Ψηφιακός εξοπλισμός γραφείου |  |
| 02.06 | Λοιπός Εξοπλισμός |  |
| 02.05 | Εξοπλισμός για την προστασία του Περιβάλλοντος και Εξοικονόμησης Ενέργειας | ***Υποχρεωτική δαπάνη για την Προστασία του Περιβάλλοντος και την Εξοικονόμηση Ενέργειας***  ***Τουλάχιστον μία εκ των πέντε (5) υποκατηγοριών και τουλάχιστον 30% του επιχορηγούμενου Π/Υ*** |
| 02.22 | Εξοπλισμός κυκλικής οικονομίας |
| 02.23 | Εξοπλισμός για την εγκατάσταση φωτοβολταικών σταθμών και συστημάτων αποθήκευσης για παραγωγή ηλεκτρικής  ενέργειας και κάλυψη των ιδίων αναγκών (αυτοπαραγωγή) |
| 02.24 | Ηλεκτρικά Μεταφορικά Μέσα (έως 50.000 €) |
| 3 | Δαπάνες για Κτίρια & Περιβάλλοντα Χώρο | 03.10 |  | Κτιριακές παρεμβάσεις για την προστασία του Περιβάλλοντος την Εξοικονόμηση Ενέργειας, Ύδατος και Επεξεργασίας Αποβλήτων |
| 03.13 | Κτίρια, εγκαταστάσεις και περιβάλλον χώρος |  |
| 4 | Δαπάνες για Παροχή Υπηρεσιών | 04.11 | Συμβουλευτική υποστήριξη για την παρακολούθηση της υλοποίησης του επενδυτικού σχεδίου | έως 4.000 € |
|  |  | 04.18 | Υπηρεσίες προμήθειας/χρήσης Λογισμικού υπό καθεστώς «Software as a Service», «cloud computing» ή άλλο παρεμφερές αυτού |  |
| 04.24 | Πιστοποίηση και συμμόρφωση προϊόντων σύμφωνα με εθνικά, εναρμονισμένα καθώς και προαιρετικά πρότυπα ευρωπαϊκών χωρών ή /και χωρών εκτός Ε.Ε. | έως 5.000 € ανά πρότυπο |
| 04.25 | Πιστοποίηση υπηρεσιών & διαδικασιών σύμφωνα με εθνικά, εναρμονισμένα καθώς και λοιπά ευρωπαϊκά και διεθνή πρότυπα | έως 5.000 € ανά διαχειριστικό σύστημα |
| 04.27 | Δαπάνες Προβολής και Εξωστρέφειας | έως 10.000 € |
| 04.28 | Συμμετοχή σε εμπορικές εκθέσεις |  |
| 04.29 | Τεχνικές Μελέτες απαραιτήτως συνδεόμενες με δαπάνες του επενδυτικού σχεδίου | έως 10.000 € |
| 6 | Δαπάνες Λογισμικού | 06.05 | Κατασκευή ιστοσελίδας, e-shop, mobile εφαρμογών ως πάγια στοιχεία |  |
| 06.07 | Λογισμικό και δικαιώματα χρήσης (licenses) προγραμμάτων λογισμικού |  |
| 9 | Έμμεσες Δαπάνες | 09.01 | Έμμεσες Δαπάνες | **Υποχρεωτική 7% επί των επιλέξιμων άμεσων δαπανών του Επ. Σχεδίου** |

Κατά την ολοκλήρωση της επένδυσης και επί του τελικά πιστοποιούμενου Π/Υ αυτής:

Θα πρέπει να τηρείται **η υλοποίηση δαπανών για την προστασία του Περιβάλλοντος και την Εξοικονόμηση Ενέργειας** **σε ποσοστό τουλάχιστον 30%.** Σε περίπτωση που δεν πιστοποιηθούν δαπάνες αθροιστικού ύψους 30% τότε το ποσοστό της Δ.Χ. θα μειώνεται ανάλογα προκειμένου να τηρείται η ποσόστωση του 30% των προαναφερθέντων δαπανών επί του επιχορηγούμενου Π/Υ.

**Προϋπολογισμός**

Η συγχρηματοδοτούμενη δημόσια δαπάνη που διατίθεται για την ένταξη πράξεων ανέρχεται **συνολικά σε 30.000.000€.**

Τα επενδυτικά σχέδια αφορούν ελάχιστο και μέγιστο επιχορηγούμενο προϋπολογισμό από **20.000€ έως 100.000€.**

Ο προϋπολογισμός για κάθε επιλέξιμη Γεωγραφική Ενότητα θα είναι:

|  |  |  |
| --- | --- | --- |
| **Περιφέρεια** | **Γεωγραφική Ενότητα** | **Υφιστάμενες Επιχειρήσεις** |
| **Δυτικής Μακεδονίας** | Π.Ε. Κοζάνης | 6.300.000,00 € |
| Π.Ε. Φλώρινας | 6.300.000,00 € |
| Π.Ε. Καστοριάς | 4.200.000,00 € |
| Π.Ε. Γρεβενών | 4.200.000,00 € |
| **Σύνολο Περιφέρειας Δυτικής Μακεδονίας** | | **21.000.000,00 €** |
| **Πελοποννήσου** | Δήμος Μεγαλόπολης | 4.500.000,00 € |
| Δήμος Οιχαλίας | 4.500.000,00 € |
| Δήμος Γορτυνίας |
| Δήμος Τριπόλεως |
| **Σύνολο Περιφέρειας Πελοποννήσου** | | **9.000.000,00 €** |
| **Σύνολο Περιφερειών** | | **30.000.000,00 €** |

Η μέγιστη διάρκεια ολοκλήρωσης του φυσικού και οικονομικού αντικειμένου του επενδυτικού σχεδίου δεν θα μπορεί να υπερβαίνει τους **δώδεκα (12) μήνες**, από την ημερομηνία έκδοσης της Απόφασης Έγκρισης.

Το ποσοστό Δημόσιας Χρηματοδότησης ανέρχεται στο **70% του επιχορηγούμενου προϋπολογισμού** της αίτησης χρηματοδότησης.

Στις επιλέξιμες δαπάνες των Δράσεων περιλαμβάνονται μεταξύ άλλων: κτίρια, εγκαταστάσεις και περιβάλλων χώρος, εξοπλισμός & μεταφορικά μέσα, παροχή υπηρεσιών και δαπάνες λογισμικού.

Οι ενισχύσεις θα διατεθούν στο πλαίσιο του Κανονισμού (ΕΕ) αριθμ. 2023/2831 της 13ης Δεκεμβρίου 2023 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (De Minimis).

**Περίοδος υποβολής**

Η ημερομηνία έναρξης υποβολών των αιτήσεων υπαγωγής ορίζεται **η 08/02/2024 και ώρα 13:00 και λήξης η 08/04/2024 και ώρα 15:00**.

**Υποβολή αίτησης χρηματοδότησης**

Η αίτηση χρηματοδότησης θα υποβάλλεται αποκλειστικά ηλεκτρονικά, μέσω του Ολοκληρωμένου Πληροφοριακού Συστήματος Κρατικών Ενισχύσεων (ΟΠΣΚΕ).

Στην αίτηση θα πρέπει να επισυνάπτεται (ηλεκτρονικά) το σύνολο των αναγκαίων στοιχείων, δικαιολογητικών και εντύπων, σύμφωνα με τα οριζόμενα στην πρόσκληση. Κατά τον έλεγχο και την αξιολόγηση των αιτήσεων αλλά και κατά την υλοποίηση, δύναται να γίνουν διασταυρώσεις μέσω Εθνικών Βάσεων Δεδομένων (ΑΑΔΕ, ΕΡΓΑΝΗ, ΓΕΜΗ κοκ.), ώστε να επαληθευθεί η ακρίβεια των στοιχείων που περιέχονται σε αυτές και να αποφευχθούν φαινόμενα απάτης σε βάρος του ενωσιακού προϋπολογισμού.

**Πληροφορίες - Στοιχεία επικοινωνίας**

Διαχειριστική Αρχή Προγράμματος "Δίκαιη Αναπτυξιακή Μετάβαση" (ΔΑ ΕΣΠΑ-ΔΑΜ)

Ηλεκτρονική διεύθυνση: https://www.eydam.gr/

Διεύθυνση: Μητροπόλεως 45, 105 56 Αθήνα

Τηλ: 216 0046100

ΕΥΔΑΜ - 216 0046100 - p.dam@mou.gr

Ιστοσελίδα δημοσίευσης: <http://tinyurl.com/ycknx9vd>

ΚΕΠΑ-ΑΝΕΜ - 2310 480000 - info@kepa-anem.gr

ΔΙΑΧΕΙΡΙΣΤΙΚΗ ΕΥΡ/ΚΩΝ ΠΡΟΓΡΑΜΜΑΤΩΝ- 2610 622711 -efd@diaxeiristiki.gr

## **Β. Δημοσίευση Πρόσκλησης για** **Ίδρυση επιχειρήσεων & ενίσχυση νέων ΜΜΕ στις περιοχές των Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης**

Δημοσιεύθηκε η Πρόσκληση υποβολής αιτήσεων χρηματοδότησης στη Δράση «**Ίδρυση επιχειρήσεων & ενίσχυση νέων ΜΜΕ στις περιοχές Εδαφικών Σχεδίων Δίκαιης Μετάβασης Περιφέρειας Δυτικής Μακεδονίας & Μεγαλόπολης**», συνολικού ύψους **20.000.000€.**

Η Δράση στοχεύει στην ίδρυση επιχειρήσεων και στην ενίσχυση της ανταγωνιστικότητας νέων πολύ μικρών & μικρών επιχειρήσεων **της Περιφέρειας Δυτικής Μακεδονίας και των Δήμων Μεγαλόπολης, Οιχαλίας, Γορτυνίας, Τρίπολης της Περιφέρειας Πελοποννήσου** προκειμένου να αντιμετωπιστούν οι κοινωνικές και οικονομικές επιπτώσεις στις περιοχές αυτές, που επιφέρει η πορεία προς την επίτευξη του στόχου, για μηδενισμό των καθαρών εκπομπών που προκαλούν το φαινόμενο του θερμοκηπίου έως το 2050. Μέσω της δράσης αυτής επιδιώκεται η ανταπόκριση στις προκλήσεις της παγκοσμιοποίησης και της μεταλιγνιτικής εποχής, προκειμένου να εξασφαλιστούν οι υφιστάμενες θέσεις εργασίας και να δημιουργηθούν νέες.

Η δράση ενθαρρύνει **επενδυτικά σχέδια** που στοχεύουν στην **αξιοποίηση και ανάπτυξη** σύγχρονων τεχνολογιών, σύγχρονων και καινοτόμων διαδικασιών και μέσων στην παραγωγική διαδικασία, στην **αναβάθμιση** των παραγόμενων προϊόντων ή/και παρεχόμενων υπηρεσιών και των εν γένει δραστηριοτήτων τους, συμπεριλαμβανομένων και των ενεργειών οι οποίες αξιοποιούν σύγχρονες τεχνολογίες, υποδομές και βέλτιστες πρακτικές σε θέματα ενεργειακής αναβάθμισης.

**Με τη συγκεκριμένη Δράση επιδιώκεται**:

**✓** Ενίσχυση όλων των δραστηριοτήτων, με έμφαση στους **τομείς της Έξυπνης Εξειδίκευσης.**

**✓** Βελτίωση της παραγωγικότητας και της ανταγωνιστικότητας.

**✓** Αναβάθμιση των επιχειρήσεων με τεχνολογίες αιχμής, με εξελιγμένα ψηφιακά συστήματα, η κάλυψη αναγκών σε τεχνολογίες πληροφορικής και επικοινωνιών (ΤΠΕ).

**✓** Υιοθέτηση σύγχρονων τεχνολογιών και υποδομών με στόχο αποδοτικότερη ενεργειακή διαχείριση, εξοικονόμηση πόρων και βελτίωση του περιβαλλοντικού αποτυπώματος.

**✓** Μεταρρύθμιση των τοπικών οικονομιών και στροφή προς την παραγωγή και διάθεση νέων, διαφοροποιημένων ανταγωνιστικών προϊόντων και υπηρεσιών.

**✓** Στήριξη των επιχειρήσεων και εν γένει των περιοχών που πλήττονται από τις επιπτώσεις της μετάβασης στην κλιματική ουδετερότητα, προκειμένου να ανταπεξέλθουν στις νέες κοινωνικοοικονομικές προκλήσεις.

**✓** Αύξηση των θέσεων απασχόλησης στις περιοχές των Εδαφικών Σχεδίων Δίκαιης Αναπτυξιακής Μετάβασης.

**Επιλέξιμες Επιχειρήσεις**

Δικαιούχοι στη δράση είναι οι **Νέες και Υπό Σύσταση Μικρές και Πολύ Μικρές Επιχειρήσεις,** υπό τις παρακάτω προϋποθέσεις πριν την ημερομηνία ηλεκτρονικής υποβολής της αίτησης χρηματοδότησης:

1. α)Να έχουν την ιδιότητα της Πολύ Μικρής ή Μικρής Επιχείρησης (ως νέες)
2. Να είναι Φυσικά Πρόσωπα (ως υπό σύσταση).
3. Να υποβάλλουν μια και μοναδική αίτηση χρηματοδότησης ανά Α.Φ.Μ
4. Να πληρούν τις προϋποθέσεις εφαρμογής του Καν. ΕΕ 1407/2013 (De Minimis), δηλαδή το συνολικό ποσό των ενισχύσεων ήσσονος σημασίας (De Minimis) που έχει λάβει στο παρελθόν η ενιαία επιχείρηση, συμπεριλαμβανομένης της ενίσχυσης από αυτή τη Δράση, να μην υπερβαίνει το ποσό των 200.000€ (ή 100.000€ για τον τομέα των οδικών εμπορευματικών μεταφορών για λογαριασμό τρίτων) μέσα σε μία τριετία.
5. Να λειτουργούν/λειτουργήσουν με αποδεκτή, σύμφωνα με το Εταιρικό/Εμπορικό Δίκαιο, νομική μορφή.
6. Να δραστηριοποιούνται/δραστηριοποιηθούν στην ελληνική επικράτεια και να πραγματοποιήσουν επένδυση αποκλειστικά στις περιοχές:

* **Περιφέρεια Δυτικής Μακεδονίας,**
* **Δήμο Μεγαλόπολης της Περιφέρειας Πελοποννήσου,**
* **Δήμο Οιχαλίας της Περιφέρειας Πελοποννήσου,**
* **Δήμο Γορτυνίας της Περιφέρειας Πελοποννήσου,**
* **Δήμο Τρίπολης της Περιφέρειας Πελοποννήσου**.

1. Να διαθέτουν τον/τους ΚΑΔ επένδυσης πριν την υποβολή της αίτησης χρηματοδότησης, ενώ στην περίπτωση των Υπό Σύσταση θα πρέπει να τον διαθέτουν πριν την πρώτη εκταμίευση δημόσιας χρηματοδότησης.
2. Να μην εκκρεμεί σε βάρος τους εντολή ανάκτησης ενίσχυσης, κατόπιν προηγούμενης απόφασης της Ευρωπαϊκής Επιτροπής ή του Δικαστηρίου της Ευρωπαϊκής Ένωσης.
3. Να μην έχουν ολοκληρώσει το φυσικό αντικείμενο της επένδυσης ή να μην το έχουν υλοποιήσει πλήρως πριν από την υποβολή της αίτησης χρηματοδότησης.
4. Να έχουν εγγραφεί στο Μητρώο Πραγματικών Δικαιούχων του άρθρου 20 του ν.4557/2018 (Α΄ 139), ως ισχύει.
5. Το προτεινόμενο επενδυτικό σχέδιο θα πρέπει να:

* αφορά σε έναν τουλάχιστον από τους επιλέξιμους ΚΑΔ,
* περιλαμβάνει δαπάνες που συμβάλλουν στην Προστασία του Περιβάλλοντος και την Εξοικονόμηση Ενέργειας, , σε ποσοστό τουλάχιστον 30%.
* περιλαμβάνει τη δημιουργία τουλάχιστον μιας νέας θέσης εργασίας (ισοδύναμο Ετήσιας Μονάδας Εργασίας) κατά τη διάρκεια υλοποίησης του Επενδυτικού Σχεδίου, με δέσμευση ότι θα τη διατηρήσουν τουλάχιστον για ένα έτος μετά την ολοκλήρωση της επένδυσης
* περιλαμβάνει επιλέξιμες δαπάνες των οποίων αθροιστικά ο συνολικός επιχορηγούμενος προϋπολογισμός να κυμαίνεται από 20.000 € έως και 100.000 €.

1. Να δεσμευτούν ότι μέχρι την ολοκλήρωση της επένδυσης θα διασφαλίζεται η πρόσβαση των ατόμων με αναπηρία (ΑμΕΑ).
2. Να δεσμευτούν ότι δεν συντρέχουν λόγοι αποκλεισμού του Ν. 4488/2017 (Α137/13.09.2017).
3. Να δεσμευτούν ότι το σύνολο ή και οι επιμέρους δαπάνες του επενδυτικού σχεδίου, δεν έχουν χρηματοδοτηθεί, ή δεν αποτελούν εγκεκριμένες δαπάνες άλλης δράσης που χρηματοδοτείται από εθνικούς ή κοινοτικούς πόρους.
4. Να δεσμευτούν ότι εφόσον το προς υλοποίησή επενδυτικό σχέδιο λάβει έγκριση και για το διάστημα εκείνο που αποτελούν εγκεκριμένες δαπάνες, δεν θα υποβληθούν για ενίσχυση σε επενδυτικό σχέδιο άλλης δράσης που χρηματοδοτείται από εθνικούς ή κοινοτικούς πόρους.
5. Να υποβάλλουν ηλεκτρονικά αίτηση χρηματοδότησης, η οποία να συνοδεύεται από το σύνολο των αναγκαίων στοιχείων και δικαιολογητικών.
6. Να προσκομίσουν αποδεικτικά διαθεσιμότητας κεφαλαίων σε ποσοστό τουλάχιστον 30% του Συνολικού Π/Υ του Επενδυτικού Σχεδίου.
7. Η αίτηση χρηματοδότησης να συγκεντρώνει **κατ’ ελάχιστο συνολική βαθμολογία 65**

* Ως υπό σύσταση νοούνται οι επιχειρήσεις που θα υποβάλουν έναρξη εργασιών στην αρμόδια Δ.Ο.Υ. μετά την ηλεκτρονική υποβολή της αίτησης χρηματοδότησης
* Ως νέες νοούνται οι επιχειρήσεις που έχουν κάνει έναρξη εργασιών και κατά την ημερομηνία ηλεκτρονικής υποβολής της αίτησης χρηματοδότησης, διαθέτουν λιγότερες από (2) πλήρεις κλεισμένες διαχειριστικές χρήσεις, ήτοι να έχουν κάνει έναρξη εργασιών από την 01-01-2021 κι έπειτα.

**Επιλέξιμοι Τομείς Δραστηριότητας (ΚΑΔ)**

Οι επιλέξιμοι τομείς δραστηριότητας με αναλυτικούς ΚΑΔ αλλά και αυτοί που χαρακτηρίζονται τομείς προτεραιότητας της Εθνικής Στρατηγικής Έξυπνης Εξειδίκευσης, αποτυπώνονται στο ΠΑΡΑΡΤΗΜΑ II της πρόσκλησης.

**Επιλέξιμες Δαπάνες**

**Το επενδυτικό σχέδιο και κάθε επί μέρους δαπάνη του, για να είναι επιλέξιμο, θα πρέπει τεκμηριωμένα να συνδέεται με τον/τους επιλέξιμο/ους ΚΑΔ του επενδυτικού σχεδίου**.

Κατά τη διαμόρφωση του προτεινόμενου επιχορηγούμενου προϋπολογισμού του επενδυτικού σχεδίου, είναι υποχρεωτική η σύνδεση των αιτούμενων δαπανών με τις παρακάτω κατηγορίες επιλέξιμων δαπανών καθώς η τήρηση των ορίων που τίθενται στον παρακάτω πίνακα:

|  |  |  |  |  |
| --- | --- | --- | --- | --- |
| **α/α** | **Κατηγορία Δαπάνης** | **Κωδικός Κατηγορίας Δαπάνης** | **Δαπάνη** | **Είδος/Όρια Δαπάνης** |
| 2 | Δαπάνες Εξοπλισμού & Μεταφορικών Μέσων | 02.20 | Παραγωγικός & Μηχανολογικός Εξοπλισμός |  |
| 02.17 | Συστήματα αυτοματισμού και ειδικά συστήματα πληροφορικής |  |
| 02.19 | Ψηφιακός εξοπλισμός γραφείου |  |
| 02.06 | Λοιπός Εξοπλισμός |  |
| 02.05 | Εξοπλισμός για την προστασία του Περιβάλλοντος και Εξοικονόμησης Ενέργειας | ***Υποχρεωτική δαπάνη για την Προστασία του Περιβάλλοντος και την Εξοικονόμηση Ενέργειας*** |
| **α/α** | **Κατηγορία Δαπάνης** | **Κωδικός Κατηγορίας Δαπάνης** | **Δαπάνη** | **Είδος / Όρια Δαπάνης** |
| 3 | Δαπάνες για Κτίρια & Περιβάλλοντα Χώρο | 02.22 | Εξοπλισμός κυκλικής οικονομίας |  |
| 02.23 | Εξοπλισμός για την εγκατάσταση φωτοβολταικών σταθμών και συστημάτων αποθήκευσης για παραγωγή ηλεκτρικής ενέργειας και κάλυψη των ιδίων αναγκών (αυτοπαραγωγή) | ***Τουλάχιστον μία εκ των πέντε (5) υποκατηγοριών και τουλάχιστον 30% του επιχ/μενου Π/Υ.*** |
| 02.24 | Ηλεκτρικά Μεταφορικά Μέσα (έως 50.000 €) |  |
| 03.10 | Κτιριακές παρεμβάσεις για την προστασία του Περιβάλλοντος την Εξοικονόμηση Ενέργειας, Ύδατος και Επεξεργασίας Αποβλήτων |  |
| 03.13 | Κτίρια, εγκαταστάσεις και περιβάλλων χώρος |  |
| 4 | Δαπάνες για Παροχή Υπηρεσιών | 04.11 | Συμβουλευτική υποστήριξη για την παρακολούθηση της υλοποίησης του επενδυτικού σχεδίου | έως 4.000 € |
| 04.18 | Υπηρεσίες προμήθειας/χρήσης Λογισμικού υπό καθεστώς «Software as a Service», «cloud computing» ή άλλο παρεμφερές αυτού |  |
| 04.24 | Πιστοποίηση και συμμόρφωση προϊόντων σύμφωνα με εθνικά, εναρμονισμένα καθώς και προαιρετικά πρότυπα ευρωπαϊκών χωρών ή /και χωρών εκτός Ε.Ε. | έως 5.000 € ανά πρότυπο |
| 04.25 | Πιστοποίηση υπηρεσιών & διαδικασιών σύμφωνα με εθνικά, εναρμονισμένα καθώς και λοιπά ευρωπαϊκά και διεθνή πρότυπα | έως 5.000 € ανά διαχειριστικό σύστημα |
| 04.27 | Δαπάνες Προβολής και Εξωστρέφειας | έως 10.000 € |
| 04.28 | Συμμετοχή σε εμπορικές εκθέσεις |  |
| 04.29 | Τεχνικές Μελέτες απαραιτήτως συνδεόμενες με δαπάνες του επενδυτικού σχεδίου | έως 10.000 € |
| 6 | Δαπάνες Λογισμικού | 06.05 | Κατασκευή ιστοσελίδας, e-shop, mobile  εφαρμογών ως πάγια στοιχεία |  |
| 06.07 | Λογισμικό και δικαιώματα χρήσης (licenses) προγραμμάτων λογισμικού |  |
| **α/α** | **Κατηγορία Δαπάνης** | **Κωδικός Κατηγορίας Δαπάνης** | **Δαπάνη** | **Είδος / Όρια Δαπάνης** |
| 9 | Έμμεσες Δαπάνες | 09.01 | Έμμεσες Δαπάνες | **Υποχρεωτική 7% επί των επιλέξιμων άμεσων δαπανών του Επ. Σχεδίου** |

Κατά την ολοκλήρωση της επένδυσης και επί του τελικά πιστοποιούμενου Π/Υ αυτής:

Θα πρέπει να τηρείται **η υλοποίηση δαπανών για την προστασία του Περιβάλλοντος και την Εξοικονόμηση Ενέργειας** **σε ποσοστό τουλάχιστον 30%.** Σε περίπτωση που δεν πιστοποιηθούν δαπάνες αθροιστικού ύψους 30% τότε το ποσοστό της Δ.Χ. θα μειώνεται ανάλογα προκειμένου να τηρείται η ποσόστωση του 30% των προαναφερθέντων δαπανών επί του επιχορηγούμενου Π/Υ.

**Προϋπολογισμός**

Η συγχρηματοδοτούμενη δημόσια δαπάνη που διατίθεται για την ένταξη πράξεων ανέρχεται **συνολικά σε 20.000.000€.** Τα επενδυτικά σχέδια αφορούν ελάχιστο και μέγιστο επιχορηγούμενο προϋπολογισμό από **20.000€ έως 100.000€.**

Ο επιλέξιμος προϋπολογισμός για κάθε γεωγραφική ενότητα θα είναι:

|  |  |  |
| --- | --- | --- |
| **Περιφέρεια** | **Γεωγραφική Ενότητα** | **Νέες & Υπό Σύσταση Επιχειρήσεις** |
| **Δυτικής Μακεδονίας** | Π.Ε. Κοζάνης | 4.200.000,00 € |
| Π.Ε. Φλώρινας | 4.200.000,00 € |
| Π.Ε. Καστοριάς | 2.800.000,00 € |
| Π.Ε. Γρεβενών | 2.800.000,00 € |
| **Σύνολο Περιφέρειας Δυτικής Μακεδονίας** | | **14.000.000,00 €** |
| **Πελοποννήσου** | Δήμος Μεγαλόπολης | 3.000.000,00 € |
| Δήμος Οιχαλίας | 3.000.000,00 € |
| Δήμος Γορτυνίας |
| Δήμος Τριπόλεως |
| **Σύνολο Περιφέρειας Πελοποννήσου** | | **6.000.000,00 €** |
| **Σύνολο Περιφερειών** | | **20.000.000,00 €** |

Η μέγιστη διάρκεια ολοκλήρωσης του φυσικού και οικονομικού αντικειμένου του επενδυτικού σχεδίου δεν μπορεί να υπερβαίνει τους **δώδεκα (12) μήνες**, από την ημερομηνία έκδοσης της Απόφασης Έγκρισης Αποτελεσμάτων Αξιολόγησης.

Το ποσοστό Δημόσιας Χρηματοδότησης ανέρχεται **στο 70% του επιχορηγούμενου προϋπολογισμού της αίτησης χρηματοδότησης.**

Στις επιλέξιμες δαπάνες των Δράσεων περιλαμβάνονται μεταξύ άλλων: κτίρια, εγκαταστάσεις και περιβάλλων χώρος, εξοπλισμός & μεταφορικά μέσα, παροχή υπηρεσιών και δαπάνες λογισμικού.

Οι ενισχύσεις θα διατεθούν στο πλαίσιο του Κανονισμού (ΕΕ) αριθμ. 2023/2831 της 13ης Δεκεμβρίου 2023 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (De Minimis).

**Περίοδος υποβολής**

Η ημερομηνία έναρξης υποβολών των αιτήσεων υπαγωγής ορίζεται η **08/02/2024 και ώρα 13:00 και λήξης η 08/04/2024 και ώρα 15:00**

**Υποβολή αίτησης χρηματοδότησης**

Η αίτηση χρηματοδότησης θα υποβάλλεται αποκλειστικά ηλεκτρονικά, μέσω του Ολοκληρωμένου Πληροφοριακού Συστήματος Κρατικών Ενισχύσεων (ΟΠΣΚΕ).

Στην αίτηση θα πρέπει να επισυνάπτεται (ηλεκτρονικά) το σύνολο των αναγκαίων στοιχείων, δικαιολογητικών και εντύπων, σύμφωνα με τα οριζόμενα στην πρόσκληση. Κατά τον έλεγχο και την αξιολόγηση των αιτήσεων αλλά και κατά την υλοποίηση, δύναται να γίνουν διασταυρώσεις μέσω Εθνικών Βάσεων Δεδομένων (ΑΑΔΕ, ΕΡΓΑΝΗ, ΓΕΜΗ κοκ.), ώστε να επαληθευθεί η ακρίβεια των στοιχείων που περιέχονται σε αυτές και να αποφευχθούν φαινόμενα απάτης σε βάρος του ενωσιακού προϋπολογισμού.

**Πληροφορίες - Στοιχεία επικοινωνίας**

Διαχειριστική Αρχή Προγράμματος "Δίκαιη Αναπτυξιακή Μετάβαση" (ΔΑ ΕΣΠΑ-ΔΑΜ)

Ηλεκτρονική διεύθυνση: https://www.eydam.gr/

Διεύθυνση: Μητροπόλεως 45, 105 56 Αθήνα

Τηλ: 216 0046100

ΕΥΔΑΜ - 216 0046100 - p.dam@mou.gr

Ιστοσελίδα δημοσίευσης: <http://tinyurl.com/ycknx9vd>

ΚΕΠΑ-ΑΝΕΜ - 2310 480000 - info@kepa-anem.gr

ΔΙΑΧΕΙΡΙΣΤΙΚΗ ΕΥΡ/ΚΩΝ ΠΡΟΓΡΑΜΜΑΤΩΝ- 2610 622711 [-efd@diaxeiristiki.gr](mailto:-efd@diaxeiristiki.gr)

## **Γ. Το Ταμείο Αλληλεγγύης της ΕΕ χορηγεί προκαταβολή ύψους 25,3 εκατ. ευρώ στην Ελλάδα μετά τον κυκλώνα του Σεπτεμβρίου του 2023**

Η Ευρωπαϊκή Επιτροπή ενέκρινε πριν από λίγες ημέρες **προκαταβολή ύψους 25,3 εκατ. ευρώ** στην Ελλάδα στο πλαίσιο του **Ταμείου Αλληλεγγύης της ΕΕ (ΤΑΕΕ),** προκειμένου να μειωθεί η οικονομική επιβάρυνση που προκαλούν οι προσπάθειες ανασυγκρότησης λόγω του καταστροφικού κυκλώνα που έπληξε τη χώρα τον Σεπτέμβριο του 2023, του κοινώς αποκαλούμενου κυκλώνα «Ντάνιελ».

Ο κυκλώνας, που προκάλεσε εκτεταμένες πλημμύρες (κυρίως στις περιφέρειες της Θεσσαλίας και Στερεάς Ελλάδας), θεωρείται ο πιο θανατηφόρος κυκλώνας τροπικού τύπου που έχει καταγραφεί στην ιστορία στη Μεσόγειο.

Η Επίτροπος Συνοχής και Μεταρρυθμίσεων, κ. Ελίζα Φερέιρα, δήλωσε: «Οι πλημμύρες που προκλήθηκαν πέρυσι από τον κυκλώνα «Ντάνιελ» μόνο ως τραγικό γεγονός στην ιστορία της Ελλάδας μπορούν να χαρακτηριστούν· πολίτες έχασαν τη ζωή τους και τα σπίτια τους, ενώ το περιβάλλον τους επηρεάστηκε και αλλοιώθηκε σε μεγάλο βαθμό από τις εκτεταμένες ζημίες που προκάλεσε ο κυκλώνας. Με αυτή την προκαταβολή του Ταμείου Αλληλεγγύης της Ευρωπαϊκής Ένωσης βοηθούμε την Ελλάδα να ανακάμψει από την καταστροφή αυτή και παραμένουμε στο πλευρό του ελληνικού λαού, παρέχοντάς του νέες ελπίδες και αισιοδοξία για ένα λαμπρό μέλλον».

Η προκαταβολή αποτελεί **συνέχεια της αίτησης για στήριξη από το ΤΑΕΕ**, την οποία υπέβαλε η Ελλάδα στις 20 Νοεμβρίου 2023. Η Ελλάδα υπολόγισε **ότι οι συνολικές άμεσες ζημίες ανέρχονται σε 2,3 δισ. ευρώ**. Η προκαταβολή του 25 % της προβλεπόμενης συνεισφοράς ανέρχεται σε 25,3 εκατ. ευρώ, ποσό το οποίο χορηγείται σήμερα. Η τελική πληρωμή, η οποία θα εξαρτηθεί από την αξιολόγηση, από την Επιτροπή, της αίτησης της Ελλάδας για στήριξη από το ΤΑΕΕ και από τη διαθεσιμότητα των κονδυλίων, θα ακολουθήσει το 2024.

Το ΤΑΕΕ βοηθά τα κράτη μέλη και τις υπό ένταξη χώρες να αντιμετωπίσουν την οικονομική επιβάρυνση που προκαλείται **από μείζονες φυσικές καταστροφές** και καταστάσεις **έκτακτης ανάγκης στον τομέα της υγείας**. Από τη σύστασή του το 2002, το Ταμείο έχει κινητοποιήσει χρηματοδοτική βοήθεια ύψους άνω των 8,2 δισ. ευρώ για 129 καταστροφές (109 φυσικές καταστροφές και 20 καταστάσεις έκτακτης ανάγκης στον τομέα της υγείας) σε 24 κράτη μέλη (και στο Ηνωμένο Βασίλειο) και σε 3 υπό ένταξη χώρες (Αλβανία, Μαυροβούνιο και Σερβία).

Τον Ιούνιο η Επιτροπή υπέβαλε πρόταση για την **αύξηση του ανώτατου ορίου** του αποθεματικού αλληλεγγύης και επείγουσας βοήθειας (SEAR) κατά 2,5 δισ. ευρώ στο πλαίσιο της ενδιάμεσης αναθεώρησης του πολυετούς δημοσιονομικού πλαισίου (ΠΔΠ). Το προτεινόμενο ποσό των 2,5 δισ. ευρώ θα κατανεμηθεί μεταξύ των δύο μέσων στο πλαίσιο του SEAR —του ΤΑΕΕ και του αποθεματικού έκτακτης βοήθειας (ΑΕΒ)— κατά τα υπόλοιπα τέσσερα έτη της περιόδου προγραμματισμού 2021-2027 του ΠΔΠ.

# ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ

## **Α. Άδειες μικρής κλίμακας**

**Ορισμός:**

Η Άδεια Μικρής Κλίμακας ή επίσημα Έγκριση Εργασιών Δόμησης Μικρής Κλίμακας (ΕΕΔΜΚ) είναι η διοικητική πράξη Οικοδομικής άδειας που αφορά εργασίες μικρής έκτασης. Η άδεια εκδίδεται από την Υπηρεσία Δόμησης του αρμόδιου Δήμου, ενώ έχει χρονικό περιθώριο ισχύος ενός έτους με την δυνατότητα επέκτασης του χρόνου αυτού κατά ένα έτος επιπλέον υπό όρους σύμφωνα με το άρθρο 42, Ν.4495/17. Η έκδοση της άδειας συμβάλει στη αποτελεσματικότητα της ροής των επιμέρους εργασιών αλλά και στην νομική διασφάλισή τους.

**Πότε απαιτείται:**

Πιο συγκεκριμένα και σύμφωνα με την νομοθεσία, η έκδοση άδειας μικρής κλίμακας απαιτείται για 42 διαφορετικές κατηγορίες εργασιών. Για τις 30 από τις 42 κατηγορίες εργασιών μικρής έκτασης, προϋπόθεση για την έκδοση άδειας μικρής κλίμακας αποτελεί ο προϋπολογισμός του έργου να μην ξεπερνά τις 25.000,00 ευρώ (Αρ.29 παρ.2, Ν.4495/17 όπως ισχύει). Παρακάτω αναφέρουμε ενδεικτικά ορισμένα παραδείγματα εργασιών:

* Αποκατάσταση όψεων με χρήση σκαλωσιάς (ικριωμάτων)
* Περίφραξη με πρόχειρη κατασκευή σε μη ρυμοτομούμενα οικόπεδα εντός σχεδίου
* Ξύλινες πρόχειρες κατασκευές βοηθητικής χρήσης ακάλυπτου χώρου (έως 8τ.μ. και ύψους 2.5μ)
* Κοπή δένδρων
* Κατασκευή φυτεμένων δωμάτων και επιφανειών
* Διαχωρισμός οριζόντιων ιδιοκτησιών
* Εγκατάσταση μικρών και μεγάλων πράσινων σημείων

**Εργασίες αλλαγής χρήσης και ανακαινίσεις:**

Σε περιπτώσεις εργασιών αλλαγής χρήσεως, ανακαινίσεων και εσωτερικών διαμορφώσεων μπορεί να εκδοθεί άδεια μικρής κλίμακας εφόσον δεν επιβαρύνεται ο φέρον οργανισμός του κτιρίου και δεν επηρεάζεται το επίπεδο κατηγορίας της σεισμικής του σπουδαιότητας όπως αναφέρεται στον Ελληνικό αντισεισμικό κανονισμό Ε.Α.Κ.

Ένα από τα σημαντικά κριτήρια για την έκδοση άδειας μικρής κλίμακας είναι η μεταβολή των αναγκαίων θέσεων στάθμευσης ανά τ.μ. η οποία μπορεί να προκύψει σε περίπτωση αλλαγής χρήσης.

Στις εκτός σχεδίου περιοχές επιτρέπεται η αλλαγή χρήσης και συνεπώς η έκδοση άδειας μικρής κλίμακας εφόσον οι εργασίες εναρμονίζονται με τις πολεοδομικές διατάξεις ανά περιοχή (γενικές και ειδικές) και υπάρχει διαθέσιμο υπόλοιπο δόμησης.

**Δικαιολογητικά:**

Η έκδοση άδειας μικρής κλίμακας υποβάλλεται ηλεκτρονικά με την ευθύνη του μηχανικού στο πληροφοριακό σύστημα σύμφωνα με το άρθρο 33 Ν.4495/17. Σύμφωνα με την ισχύουσα νομοθεσία, τα δικαιολογητικά που απαιτούνται διακρίνονται σε γενικά και ειδικά ανά είδος εργασίας. Υπάρχουν συνολικά 7 γενικά δικαιολογητικά (Ν.4495/17), τα οποία περιλαμβάνουν:

* Αίτηση του ιδιοκτήτη ή του έχοντος νόμιμο δικαίωμα
* Εγκρίσεις των αρμόδιων υπηρεσιών και συλλογικών οργάνων (δασαρχείο, υπουργείο πολιτισμού και Αθλητισμού, συμβούλιο αρχιτεκτονικής)
* Τεχνική έκθεση μηχανικού και προϋπολογισμός έργου. Συχνά μπορεί να χρειαστεί η υποβολή σκαριφημάτων ή σχεδίων συμπληρωματικά της τεχνικής έκθεσης.
* Βεβαίωση υποβολής δήλωσης στο κτηματολόγιο ή πιστοποιητικό κτηματογραφούμενου ακινήτου ή απόσπασμα κτηματολογικού διαγράμματος ή του προσαρτωμένου σε δικαιοπραξία τοπογραφικό, διάγραμμα οικοδομικής άδειας ή άδειας δόμησης.
* Αντίγραφο της οικοδομικής άδειας ή της άδειας δόμησης
* Φωτογραφίες ακινήτου
* Δήλωση συναίνεσης των συνιδιοκτητών του ακινήτου σε περίπτωση εργασιών σε κοινόχρηστους χώρους

Ειδικότερα, για την τοποθέτηση ικριωμάτων (σκαλωσιές) είναι απαραίτητη η κατάθεση του τοπογραφικού διαγράμματος, των σχεδίων του έργου αλλά και του φακέλου ασφάλειας και υγείας σύμφωνα με τις διατάξεις του π.δ. 305/1996 (Α305). Επίσης, απαιτείται η υποβολή της υπεύθυνης δήλωσης ανάληψης ευθύνης από τον επιβλέποντα μηχανικό του έργου.

Σε περίπτωση της ανάγκης θερμομόνωσης ενός διαμερίσματος ή εργασιών σε κοινόχρηστους χώρους είναι απαραίτητη η εξασφάλιση συναίνεσης των συνιδιοκτητών λαμβάνοντας υπ' όψιν του κανονισμού της εκάστοτε πολυκατοικίας.

Τέλος, είναι σημαντικό να σημειωθεί ότι εάν προκύπτουν απορρίμματα έπειτα από τις εργασίες μικρής κλίμακας λόγω εσωτερικής διαμόρφωσης, αλλαγής χρήσης ή ανακαίνισης, είναι απαραίτητη η υποβολή του σχεδίου διαχείρισης αποβλήτων και της σύμβασης του διαχειριστή των αποβλήτων εκσκαφών και κατεδαφίσεων.

Σε κάθε περίπτωση, προϋπόθεση για την εκτέλεση εργασιών μικρής κλίμακας σε νομίμως υφιστάμενα κτίρια είναι να μην παραβιάζονται οι πολεοδομικές διατάξεις ανά περιοχή ενώ τα οικόπεδα/γήπεδα/κτίσματα τα οποία αφορά, να μην βρίσκονται σε δάσος, ρέμα, αιγιαλό ή παραλία, σε χώρο αρχαιολογικού ενδιαφέροντος όπου δεν επιτρέπονται οι εργασίες δόμησης όπως και σε περιοχές απολύτου προστασίας (ΠΠ 1), σε εγκεκριμένο κοινόχρηστο χώρο, σε μη στατικά ασφαλή κτίρια, όπως και σε ρυμοτομούμενα κτίρια στο όριο εθνικών, διεθνών, επαρχιακών, δημοτικών, κοινοτικών οδών εντός ζώνης.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Δημιουργία Κέντρου Καινοτομίας και Τεχνολογίας: Thess INTEC**

Νέα εποχή για την βιομηχανική ανάπτυξη της Ελλάδας, σηματοδοτείται με την δημιουργία Τεχνολογικού Πάρκου 4ης γενιάς στην Θεσσαλονίκη. Πρόκειται για ένα Κέντρο Καινοτομίας και Τεχνολογίας με τίτλο Thess INTEC (Thessaloniki Innovation & Technology Center), σημαντικής κλίμακας, το οποίο θα ενισχύσει και θα συμπληρώσει, με τον καλύτερο τρόπο, μία σειρά Ελληνικών πρωτοβουλιών ανάπτυξης και προώθησης της Εγχώριας καινοτομίας που μέχρι σήμερα υλοποιείται από τα Ακαδημαϊκά Ιδρύματα, τις συστάδες νεοφυών επιχειρήσεων και έρευνας & ανάπτυξης επιχειρηματικών σχημάτων στην Ελλάδα. Το Thess INTEC θα αποτελέσει το συνδετικό κρίκο όλων των προαναφερόμενων πρωτοβουλιών, δίνοντας την δυνατότητα στέγασης και συνεργασίας της έρευνας και ανάπτυξης του ιδιωτικού και δημόσιου τομέα σε ένα οργανωμένο χώρο.

Το εν λόγω Τεχνολογικό Πάρκο θα λειτουργήσει ως φυσικός υποδοχέας του Ελληνικού οικοσυστήματος καινοτομίας, συμβάλλοντας αποφασιστικά στον μετασχηματισμό του παραγωγικού μοντέλου της χώρας. Παράλληλα όμως, θα αποτελέσει ένα σημείο αναφοράς για τη Βόρεια Ελλάδα και τη Θεσσαλονίκη. Η έκταση του ακινήτου, που θα αναπτυχθεί το έργο, είναι 761 στρ. και βρίσκεται δίπλα ακριβώς από το Διεθνές Αεροδρόμιο της Θεσσαλονίκης, στην Περαία Θεσσαλονίκης του Δήμου Θερμαϊκού. Εντός του Τεχνολογικού Πάρκου προβλέπεται να εγκατασταθούν ερευνητικά εργαστήρια, παραγωγικές μονάδες, νανοτεχνολογία, τεχνητή νοημοσύνη, χώροι πρασίνου αλλά και ένα ξενοδοχείο με θεματικό πάρκο – ενυδρείο. Ο σχεδιασμός του Thess INTEC απευθύνεται σε ολόκληρο το οικοσύστημα καινοτομίας της χώρας,  συμπεριλαμβανομένων ανταγωνιστικών και εξωστρεφών επιχειρήσεων, ερευνητικών εργαστηρίων με παράδοση στη συνεργασία με τη Βιομηχανία, τεχνοβλαστών και νεοφυών επιχειρήσεων. Τομείς όπως «προηγμένα υλικά», «τεχνητή νοημοσύνη» «καθαρή ενέργεια», «νανοτεχνολογία», «εφοδιαστική αλυσίδα», «μεταφορές και κινητικότητα»   είναι  από τους τομείς αιχμής όπου οι επιχειρήσεις μαζί με ερευνητικά εργαστήρια και διεθνείς εταίρους, έχουν καταρτίσει κοινό πρόγραμμα που στοχεύει σε νέα προϊόντα και υπηρεσίες διεθνούς εμβέλειας. Σύμφωνα με τη μελέτη σκοπιμότητας και βιωσιμότητας που έχει ολοκληρωθεί, 70 υφιστάμενες καινοτόμες επιχειρήσεις υπέγραψαν συμφωνίες συνεργασίας με 17 ακαδημαϊκά / ερευνητικά εργαστήρια στα πλαίσια των προαναφερόμενων τομέων (**6 Mega Projects)** του Κέντρου, προκειμένου να συνεγκατασταθούν και να συμπράξουν με κοινή στόχευση στους χώρους του Thess INTEC.

Ειδικότερα, στο Τεχνολογικό Πάρκο θα δημιουργηθούν τρεις (3) ζώνες χωροθέτησης επιχειρήσεων, οι οποίες είναι οι εξής:

* Ζώνη Τεχνολογικού Πάρκου στην οποία εκτός των ερευνητικών και παραγωγικών εγκαταστάσεων του τεχνολογικού πάρκου περιλαμβάνονται συνεδριακό κέντρο και οι χώροι για τις συνοδευτικές και βοηθητικές εγκαταστάσεις εξυπηρέτησης (κτίρια και εγκαταστάσεις έργων υποδομών, χώροι στάθμευσης κλπ), καθώς και ο κοινόχρηστος χώρος, ο οποίος θα οριστεί χωρικά με το ρυμοτομικό σχέδιο εφαρμογής.
* Ζώνη Τουρισμού Αναψυχής στην οποία περιλαμβάνονται ξενοδοχειακή εγκατάσταση και θεματικό πάρκο εκπαίδευσης και αναψυχής (ενυδρείο).
* Ζώνη Κοινόχρηστου Χώρου Πρασίνου κατά μήκος του βόρειου παράκτιου τμήματος του ακινήτου.

Οι κοινόχρηστοι και κοινωφελείς χώροι πρέπει να καταλαμβάνουν τουλάχιστον το 25% της συνολικής επιφάνειας του ακινήτου. Στο ποσοστό αυτό περιλαμβάνονται ο παράκτιος κοινόχρηστος χώρος πρασίνου στην Βόρεια μεριά της έκτασης, ο κοινόχρηστος χώρος για την εξυπηρέτηση αναγκών υπερτοπικής κλίμακας, που θα καλύπτει επιφάνεια τουλάχιστον 90 στρ. και θα οριστεί χωρικά με το ρυμοτομικό σχέδιο εφαρμογής, το οδικό δίκτυο και οι πεζόδρομοι εντός του Επιχειρηματικού Πάρκου, καθώς και οι χώροι υψηλού πρασίνου περιμετρικά του Επιχειρηματικού Πάρκου σε ποσοστό κατ΄ ελάχιστο 5% επί του συνόλου της έκτασης.

Όσον αφορά τις ωφέλειες που θα προσκομιστούν από το πάρκο, εκτός από την σύνδεση της έρευνας και της παραγωγής που αναφέρθηκε παραπάνω, θα επιτευχθούν οικονομικά πλεονεκτήματα τόσο στην Περιφερειακή Ενότητα Θεσσαλονίκης όσο και στην ευρύτερη Περιφέρεια Κεντρικής Μακεδονίας. Μέσω της κατασκευής και λειτουργίας του έργου θα δημιουργηθούν περίπου 7.000 θέσεις εργασίας και θα αυξηθεί το ΑΕΠ της Κεντρικής Μακεδονίας. Συγκεκριμένα, εκτιμάται ότι τα συνολικά αποτελέσματα οικονομικής και κοινωνικής απόδοσης του έργου σε βάθος 20ετίας, θα είναι τα εξής:

* 1,5 δις οικονομική απόδοση από τις εγκατεστημένες επιχειρήσεις
* 11,2 δις προσδοκώμενες εθνικές και ξένες επενδύσεις
* 180εκ. Ετήσια Δημόσια έσοδα από ΦΠΑ και φόρους
* 7.000 Καλά αμειβόμενες θέσεις εργασίας έντασης γνώσης
* 6% Αύξηση του τοπικού ΑΕΠ της Περιφερειακής Ενότητας Θεσσαλονίκης

**Κυρίαρχη διαφοροποίηση του Thess INTEC** αποτελεί το γεγονός ότι η σκοπιμότητα ίδρυσής του βασίζεται και είναι απόλυτα συνδεδεμένη με έναν μεγάλο αριθμό **συγκεκριμένων και δυναμικών Ελληνικών επιχειρήσεων και ερευνητικών ιδρυμάτων,**καθώς και διεθνών Τεχνολογικών Πάρκων από την Ευρώπη και την Αμερική, που έχουν ήδη γραπτές μεταξύ τους συμφωνίες για την προσδοκώμενη συνεργασία τους στα πλαίσια της εγκατάστασής τους στους χώρους του Κέντρου.

Ύστερα από την θετική γνωμοδότηση του Συμβούλιου της Επικρατείας για το εν λόγω έργο, για να εκκινήσει η κατασκευή του, αναμένεται η υπογραφή του Προεδρικού Διατάγματος. Το Thess INTEC εκτιμάται ότι θα ολοκληρωθεί το 2027 και εντάσσεται στο πλαίσιο του Ν. 3982/2011 περί Επιχειρηματικών Πάρκων ειδικού τύπου. Ο **φορέας υλοποίησης** και λειτουργίας του Κέντρου Καινοτομίας και Τεχνολογίας Θεσσαλονίκης είναι η ΕΑΝΕΠ **Thess INTEC AE**, η οποία ιδρύθηκε τον Αύγουστο του 2020 ως μη κερδοσκοπική (Ν4712/2020, ΦΕΚ 146) και Κοινωφελούς χαρακτήρα Ανώνυμη εταιρεία και ήδη λειτουργεί με ιδιωτικό-οικονομικά κριτήρια. Η Thess INTEC AE έχει ως μετόχους κατά 58% (εκπροσωπούμενοι στο ΔΣ της εταιρίας από 7 μέλη) Φορείς και επιχειρήσεις του Ιδιωτικού τομέα και συγκεκριμένα τον Σύνδεσμο Βιομηχανιών Ελλάδας, τον Σύνδεσμο Εξαγωγέων Βορείου Ελλάδας και Δωρήτριες Επιχειρήσεις από όλη τη χώρα, οι οποίες απαλλάσσονται από το φόρο Δωρεάς (Ν. 4714/2020). Το υπόλοιπο 42% της μετοχικής σύνθεσης (εκπροσωπούμενο στο ΔΣ από 4 μέλη) περιλαμβάνει Φορείς του Δημοσίου τομέα και συγκεκριμένα το Αριστοτέλειο Πανεπιστήμιο Θεσσαλονίκης, το Πανεπιστήμιο Μακεδονίας, το Διεθνές Πανεπιστήμιο, το Εθνικό Κέντρο Έρευνας και Τεχνολογικής Ανάπτυξης, την Αλεξάνδρεια Ζώνη Καινοτομίας και τον Δήμο Θερμαϊκού.

# ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ – ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

## **Α. Σύστημα καταπολέμησης της δωροδοκίας – ISO 37001**

Με αφορμή τον εορτασμό των 20 ετών από την υιοθέτηση της **Συνθήκης κατά της Διαφθοράς** από τη Γενική Συνέλευση του ΟΗΕ στις 9 Δεκεμβρίου 2003, όλοι αναλογιζόμαστε ότι είναι πλέον φανερό πως τα φαινόμενα της διαφθοράς και της δωροδοκίας αποτελούν ένα πολύ κρίσιμο ζήτημα που αφορά όχι μόνο στο επιχειρείν, αλλά στην κοινωνία μας γενικότερα, προκαλώντας σοβαρές κοινωνικές, ηθικές, οικονομικές και πολιτικές ανησυχίες.

Η μη κυβερνητική οργάνωση «Διεθνής Διαφάνεια» ηγείται της καταπολέμησης της διαφθοράς για περισσότερα από 25 χρόνια, με θεμελιώδη σκοπό να αλλάξει τη νοοτροπία των κοινωνιών και να επιφέρει ουσιαστικές συστημικές αλλαγές. Σύμφωνα με τον Δείκτη Αντίληψης Διαφθοράς (CPI) που έχει θεσπίσει η ανωτέρω οργάνωση, το 2022 η Ελλάδα κατείχε την 51η θέση (52/100 η βαθμολογία της) ανάμεσα σε 180 χώρες, παρουσιάζοντας σχετική βελτίωση με τα προηγούμενα έτη, ωστόσο εξακολουθεί να παραμένει στις τελευταίες θέσεις, όσον αφορά τις χώρες της Ε.Ε, μπροστά από τη Μάλτα, την Κροατία, τη Ρουμανία, την Ουγγαρία και τη Βουλγαρία.

Οι περισσότερες κυβερνήσεις ανά τον κόσμο έχουν λάβει μέτρα ενάντια σε φαινόμενα διαφθοράς και δωροδοκίας με τη θεσμοθέτηση σχετικού νομικού πλαισίου. Η νομοθεσία όμως από μόνη της δεν είναι αρκετή. Η χώρα μας, παρά την αδιαμφισβήτητη βελτίωση της κατάταξής της στον Δείκτη Αντίληψης Διαφθοράς, θα πρέπει να ενισχύσει τις προσπάθειές της για την πρόληψη της διαφθοράς και την ενίσχυση της διαφάνειας, ενώ παράλληλα και οι οργανισμοί (επιχειρήσεις, φορείς κ.λπ.) που δραστηριοποιούνται σε αυτή, θα πρέπει να συνεισφέρουν στην καταπολέμηση των προκλητικών αυτών φαινομένων.

Ένα βασικό όπλο στη φαρέτρα κάθε οργανισμού μπορεί να αποτελέσει η εφαρμογή ενός κατάλληλου Συστήματος Διαχείρισης Κατά της Δωροδοκίας (ΣΔΚΔ). Τη δυνατότητα αυτή έρχεται να προσφέρει το διεθνές πρότυπο ISO 37001:2016. Η φύση της κουλτούρας της εκάστοτε εταιρείας είναι το κρίσιμο σημείο για την επιτυχία ή αποτυχία ενός τέτοιου συστήματος διαχείρισης. Θεμέλια λίθος για την εφαρμογή του ΣΔΚΔ είναι η δέσμευση και η ακεραιότητα της διοίκησης για τη συμμόρφωση με τις απαιτήσεις που προκύπτουν από τη νομοθεσία και τους κανονισμούς που διέπουν τη λειτουργία της, αλλά και τις απαιτήσεις που η ίδια έχει θέσει ως βασικές.